വന്യജീവി വര്ഗങ്ങളുടെ റെഡ് ലിസ്റ്റ് അബൂദബി പരിസ്ഥിതി ഏജന്സി പ്രസിദ്ധീകരിച്ചു അബൂദബി: എമിറേറ്റിലെ ഭൗമസമുദ്ര ജീവികള് നേരിടുന്ന ഭീഷണി അവലോകനം ചെയ്യുന്നതിന് വന്യജീവി വര്ഗങ്ങളുടെ റെഡ് ലിസ്റ്റ് അബൂദബി പരിസ്ഥിതി ഏജന്സി പ്രസിദ്ധീകരിച്ചു. 101 സസ്യങ്ങള്, 49 പക്ഷികള്, ഒമ്ബത് സമുദ്രജീവികള്, 32 ഭൗമ സസ്തനികള്, 26 ഉരഗങ്ങള് എന്നിവയുള്പ്പെടെ 244 ഇനങ്ങളുടെ ലിസ്റ്റാണ് പ്രസിദ്ധീകരിച്ചത്. 74 എണ്ണം ഗുരുതര വംശനാശഭീഷണി നേരിടുന്നു. വംശനാശഭീഷണി നേരിടുന്നവ, ദുര്ബലരായവ എന്നിങ്ങനെ വ്യത്യസ്ത വിഭാഗങ്ങളില് പെടുന്നവയും ലിസ്റ്റില് സൂചിപ്പിക്കുന്നു.നിലവിലെ വന്യജീവി വര്ഗ പട്ടിക കാലഹരണപ്പെട്ടതാണ്. അബൂദബിയിലെ ജൈവവൈവിധ്യ സംരക്ഷണ നില മനസ്സിലാക്കുന്നതിനുള്ള ആദ്യപടിയാണ് റെഡ് ലിസ്റ്റ്. മൊത്തം ഇനങ്ങളില് 30 ശതമാനവും ഭീഷണി നേരിടുന്നു. വംശനാശത്തിെന്റ വക്കിലുള്ള അറേബ്യന് ഒറിക്സ്, സിമിറ്റാര് ഹോണ്ഡ് ഒറിക്സ് എന്നിവയെ സംരക്ഷിക്കുന്നതിനുള്ള പദ്ധതികള് അബൂദബി പരിസ്ഥിതി ഏജന്സി ഏറ്റെടുത്തു. പ്രതിവര്ഷം അഞ്ചുലക്ഷം സസ്യങ്ങളുടെ ഉല്പാദന ശേഷിയുള്ള പ്ലാന്റ് നഴ്സറി അബൂദബി പരിസ്ഥിതി ഏജന്സിക്കു കീഴിലുണ്ട്. 70ല് അധികം വ്യത്യസ്ത തദ്ദേശീയ സസ്യങ്ങളും ഇവിടെ സംരക്ഷിക്കുന്നു. ഈ സസ്യജാലങ്ങളില് അപൂര്വവും ഭീഷണി നേരിടുന്നതുമായ നിരവധി ഇനങ്ങള് ഉള്പ്പെടുന്നു. അല് സര്, ഗാഫ്, സമര് തുടങ്ങിയ പ്രധാന സസ്യജാലങ്ങളെ അവയുടെ സ്വാഭാവിക ആവാസവ്യവസ്ഥയില് ഏജന്സി വിജയകരമായി പുനരധിവസിപ്പിച്ചതായും വാര്ത്തക്കുറിപ്പില് പറയുന്നു.